google/wiki40b huggingface dataset:
Κωνοφόρα

Εμφάνιση

Εμφανίστηκαν πριν από  περίπου 300 εκατομμύρια χρόνια, στο τέλος της Λιθανθρακοφόρου περίοδου με φυτά που έμοιαζαν με τις σημερινές αραουκάριες, μαζί με τα γκίνγκο και τα κυκαδόφυτα. Όλα έχουν σημαντικές προσαρμογές (σπόροι, γύρη) που επιτρέπουν στα γυμνόσπερμα να μην εξαρτώνται από το νερό όσο οι πρόγονοί τους (βρύα, φτέρες). Επωφελήθηκαν από την μαζική εξαφάνιση στο τέλος της Πέρμιας περιόδου.
Καζιμίρ Δ΄ της Πομερανίας-Στολπ

Βιογραφία

Ήταν ο πρωτότοκος γιος τού Μπόγκισαβ Ε΄ δούκα της Πομερανίας-Βόλγκαστ και της Ελισάβετ των Πιαστ, κόρης τού Καζιμίρ Γ΄ της Πολωνίας. 
Ο πάππος του Καζιμίρ Γ΄ ήταν ο τελευταίος βασιλιάς της Πολωνίας από τον Οίκο των Πιαστ· δεν είχε γιους και τον ανάθρεψε στην Αυλή του. Απεβίωσε το 1370 κληροδοτώντας πέντε φέουδα στον Καζιμίρ Δ΄, ο οποίος έγινε υποψήφιος διάδοχός του. Τελικά τον Καζιμίρ Γ΄ διαδέχθηκε ο ανιψιός του Λουδοβίκος Α΄ της Ουγγαρίας, επικαλούμενος προηγούμενες συμφωνίες. Ο νέος βασιλιάς της Πολωνίας επέτρεψε στον Καζιμίρ Δ΄  να κρατήσει μόνο το φέουδο τού Ντομπζύν και αυτό προσωρινά.
Τον περισσότερο καιρό διέμενε στο Μπύντγκοστς· όταν απεβίωσε το 1377 το φέουδο τού Ντομπζύν επέστρεψε στην Πολωνία.

Οικογένεια

Νυμφεύτηκε το 1360 την Κέννα των Γκρίφφινς, κόρη τού Αλγκίρντας μεγάλου δούκα της Λιθουανίας. Ήταν Ορθόδοξη, αλλά με τον γάμο της βαπτίστηκε Καθολική με το όνομα Ιωάννα· απεβίωσε το 1368.
Το επόμενο έτος ο Καζιμίρ Δ΄ έκανε δεύτερο γάμο με τη Μαργαρίτα των Πιαστ, κόρη τού Σιεμόβιτ Γ΄ δούκα της Μαζοβίας.
Δεν απέκτησε απογόνους από τους γάμους του.
Τιρόλο (ιστορική περιοχή)

Ιστορία

Κατοικείται ήδη από την Εποχή του Λίθου, και στην περιοχή έχουν ανακαλυφθεί σημαντικά ευρήματα από οικισμούς της εποχής. Κατά το Μεσαίωνα αποτέλεσε τμήμα της Αγίας Ρωμαϊκής Αυτοκρατορίας και αργότερα διοικήθηκε από μέλη της δυναστείας των Αψβούργων που έφεραν τον τίτλο Κόμης του Τιρόλο. Μετά την ήττα της Αυστρίας από το Ναπολέοντα το 1805, πέρασε στο Βασίλειο της Βαυαρίας, αποτελώντας έτσι μέρος της Συνομοσπονδίας του Ρήνου. Με το τέλος των Ναπολεόντειων Πολέμων και το Συνέδριο της Βιέννης επιστράφηκε στην Αυστροουγγαρία.
Το Τιρόλο αποτέλεσε θέατρο άγριων μαχών και πολέμου χαρακωμάτων ανάμεσα στις δυνάμεις της Αυστροουγγαρίας και της Ιταλίας κατά τον Α' Παγκόσμιο Πόλεμο· τα πτώματα στρατιωτών εκείνης της εποχής ανακαλύπτονται ακόμα κάθε τόσο καθώς λιώνουν οι παγετώνες των Άλπεων. Με την τελική ήττα της Αυστροουγγαρίας το Τιρόλο διχοτομήθηκε κατά τη Συνθήκη του Αγίου Γερμανού και το νότιο τμήμα δόθηκε στην Ιταλία, αποτελώντας την περιφέρεια του Τρεντίνο-Άλτο Άντιτζε, διαφορετικά γνωστό και ως Νότιο Τιρόλο.
Ερνέστος Φρειδερίκος του Μπάντεν-Ντούρλαχ

Βιογραφία

Ήταν ο πρωτότοκος γιος του Καρόλου Β΄ μαργράβου του Μπάντεν-Ντούρλαχ και της Άννας των Βίττελσμπαχ, κόρης του Ροβέρτου κόμη του Παλατινάτου-Βελντέντς.
Το 1604 απεβίωσε στο Ρέμχινγκεν σε ηλικία 44 ετών. Ήταν άτεκνος και τον διαδέχθηκε ο νεότερος αδελφός του Γεώργιος-Φρειδερίκος.

Οικογένεια

Νυμφεύτηκε το 1585 την Άννα των Κίρκσενα, κόρη του Ένττσαρτ Β΄ κόμη της Ανατολικής Φρισίας· δεν απέτησαν απογόνους.
Αρχίας ο Κορίνθιος

Ο Αρχίας από την Κόρινθο, μέλος της οικογένειας Βακχιάδαι ήταν ο ιδρυτής της ελληνικής αποικίας στις Συρακούσες.
Ήταν απόγονος του Ηρακλή, είτε από την Βακχίδα ή από την Τεμενίδα. 
Μετά τον θάνατο του Ακταίωνα αναγκάστηκε να εγκαταλείψει την Κόρινθο. Πήγε στο μαντείο των Δελφών, και σύμφωνα με τον Παυσανία έλαβε τον χρησμό, να πάει στην Ορτυγία όπου επανεμφανίστηκε η Αρέθουσα  και ο Αλφειός.
Ο Αρχίας απέπλευσε με συνοδεία τον Μύσκηλο και τον Χερσικράτη. Τον Χερσικράτη τον άφησε στην Κέρκυρα, ενώ τον Μύσκηλο τον πήγε στην Ιταλία, όπου και, αφού τον βοήθησε να ιδρύσουν τον Κρότωνα, συνέχισε τον δρόμο του για την Σικελία.
Ζήσης Δημουλιός

Βιογραφικά στοιχεία

Ο Ζήσης Δημολιός γεννήθηκε στα τέλη του 19ου αιώνα στο Λέχοβο Φλώρινας. Είχε αναπτύξει κλέφτικη δράση πολύ πριν το 1904. Την Άνοιξη του 1904 συναντήθηκε με τον Παύλο Μελά και τους 4 αξιωματικούς που είχαν έρθει από την ελεύθερη Ελλάδα και εντάχθηκε στο Μακεδονικό Αγώνα. Το Σεπτέμβριο του ίδιου έτους φιλοξένησε τον Παύλο Μελά στο σπίτι του στο Λέχοβο. Το σώμα του ανέπτυξε ένοπλη δράση στην περιοχή της Φλώρινας από το 1904 έως και το 1908. Ταυτόχρονα σχημάτισε πολιτοφυλακή, αποτελούμενη από 9 άνδρες προκειμένου να προφυλάξει το Λέχοβο από Βουλγαρικές επιθέσεις. Η προσφορά του ήταν ιδιαίτερα σημαντική, τόσο για την ιδιαίτερη πατρίδα του, που κατάφερε να μείνει αλώβητη από τις βιαιότητες του Βουλγαρικού κομιτάτου, όσο και για την ευρύτερη περιοχή της Φλώρινας. Σκοτώθηκε τον Απρίλιο του 1908 στη Μπάνιτσα (Βεύη). Ο γιος του Πέτρος, επίσης Μακεδονομάχος διατέλεσε πρόεδρος της Κοινότητας Λεχόβου.
Σάββας Σαββίδης

Βιογραφία

Ήταν ποντιακής καταγωγής, γιος του Χαράλαμπου Σαββίδη. Εργάστηκε ως φαρμακοποιός και στη συνέχεια έγινε βιομήχανος.
Εξελέγη βουλευτής Πειραιώς το 1932 και επανεξελέγη βουλευτής Πειραιώς και Νήσων το 1936 με το Κόμμα Φιλελευθέρων, όπως και το 1946.  
Απεβίωσε στη Γερμανία και κηδεύτηκε στο Τρίτο Νεκροταφείο, στις 28 Ιουλίου 1956.
Τέμενος Περτεβνιγιάλ Βαλιντέ Σουλτάνα

Ιστορία

Το Τέμενος Περτεβνιγιάλ Βαλιντέ Σουλτάνα είναι ένα από τα τελευταία οθωμανικά τεμένη που χτίστηκαν στη Κωνσταντινούπολη. Το τέμενος κατασκευάστηκε προς τιμήν της Περτεβνιγιάλ Σουλτάνα που ήταν σύζυγος του σουλτάνου Μαχμούτ Β΄ και μητέρα του Αμπντούλ Αζίζ. Το τζαμί κατασκευάστηκε από τον Ιταλό αρχιτέκτονα Μοντάνι την περίοδο 1869-1871.

Αρχιτεκτονική

Το τέμενος είναι μια μίξη πολλών αρχιτεκτονικών ρυθμών όπως του τουρκικού ρυθμού και πολλών άλλων ευρωπαϊκών ρυθμών όπως ο γοτθικός ρυθμός.
Ιωάννης δε Αραγόν

Βιογραφία

Ήταν ο δεύτερος νόθος γιος τού Ιωάννη Β΄ της Αραγωνίας και μίας ερωμένης του.
Νόμιμα τέκνα τού Ιωάννη Β΄ ήταν: από τον πρώτο γάμο του ο Κάρολος Δ΄ της Ναβάρρας και από τον δεύτερο γάμο του ο Φερδινάνδος Β΄ της Αραγωνίας.
Το 1458 ο Ιωάννης τοποθετήθηκε αρχιεπίσκοπος της Θαραγόθα, όταν πάπας ήταν ο Κάλλιστος Γ΄. Ενόσω ήταν αρχιεπίσκοπος, χειροτόνησε τον  Πέδρο Βαλδό ως επίσκοπο τού Σεγόρβε-Αλβαρραθίν το 1461 και τον Χάιμε Πέρεθ δε Βαλένθια ως τιτουλάριο επίσκοπο της Χριστόπολις και βοηθό επίσκοπο της Βαλένθια το 1469. Ο Ιωάννης υπηρέτησε στη θέση αυτή ως το 1475, που απεβίωσε.
Φρειδερίκος Α΄ της Έσσης-Χόμπουρκ

Βιογραφία

Γεννήθηκε στο κάστρο Λίχτενμπερκ του Φίσμπαχταλ και ήταν ο τρίτος γιος του Γεωργίου Α΄ λαντγκράβου της Έσσης-Ντάραμστατ και της Μαγδαληνής του Λίππε, κόρης του Βερνάρδου Η΄ κόμη του Λίππε.
Το 1596 απεβίωσε ο πατέρας του και τον κληρονόμησε ο πρωτότοκος Λουδοβίκος Ε΄. Το 1622 έλαβε ως πρόσοδο (appanage) την πόλη και την περιοχή του Χόμπουρκ, ένα εφ' άπαξ ποσό και ένα ετήσιο. Έγινε ο ιδρυτής του κλάδου Χόμπουρκ και όρισε την κληρονομία στον πρωτότοκο μόνο, όπως και στο Ντάρμστατ.
Απεβίωσε το 1638 στα Λουτρά Χόμπουρκ, σε ηλικία 53 ετών.
Βλαδίσλαος Β΄ της Μοραβίας

Βιογραφία

Ήταν ο δευτερότοκος (επιζήσας) γιος τού Ότακαρ Α΄ της Βοημίας και της Κωνσταντίας των Αρπάντ, κόρης τού Μπέλα Γ΄ της Ουγγαρίας.
Αμφιθαλή αδέλφια του ήταν ο Βεγκέσλαος Α΄ της Βοημίας, ο Πρζέμυσλ μάργραβος της Βοημίας, η Γιούντιτ, η Άννα, η Βιλελμίνα και η αγία Αγνή. 
Η Κωνσταντία ήταν η δεύτερη σύζυγος τού πατέρα του, ο οποίος από τον πρώτο γάμο του είχε τέκνα την Δάγμαρ/Μαργαρίτα, τη Μποζισλάβα και την Χεντβίκα.
Το 1222 απεβίωσε ο θε;iος του Βλαδίσλαος Γ΄ μάργραβος της Μοραβίας και ο Βλαδίσλαος Β΄ τον διαδέχθηκε ως το 1227/8, οπότε τον διαδέχθηκε ο νεότερος αδελφός του Πρζέμυσλ.
Κρατήρας Αντωνιάδη (Άρης)

Ο κρατήρας Αντωνιάδη (Antoniadi) είναι κρατήρας πρόσκρουσης στην Μεγάλη Σύρτη του πλανήτη Άρη, σε αρειογραφικές συντεταγμένες πλάτος 21,5° Β και μήκος 299,2° Δ. Η διάμετρός του είναι 394 χιλιόμετρα και πήρε το όνομά του από τον αστρονόμο Ευγένιο Μ. Αντωνιάδη.
Υπάρχουν ισχυρές ενδείξεις ότι ο κρατήρας Αντωνιάδη περιείχε κάποτε στο εσωτερικό του ποτάμια και λίμνες με υγρό νερό. Συγκεκριμένα, «ανεστραμμένες κοίτες» σχηματίσθηκαν όταν συσσωρευμένα ιζήματα σταθεροποιήθηκαν από ανάμιξη με ορυκτά. Μετά τη διάνοιξη των ρεμάτων αυτών από τρεχούμενο νερό, η όλη περιοχή καλύφθηκε με ιζήματα. Αργότερα τα ιζήματα διαβρώθηκαν και παρασύρθηκαν, ενώ στο μέρος όπου υπήρχε η κοίτη παρέμειναν επειδή το σκληρυμένο υλικό αντιστάθηκε στη διάβρωση.

Το ανεστραμμένο ανάγλυφο

Και άλλες τοποθεσίες στον Άρη δείχνουν ανεστραμμένο ανάγλυφο. Σε αυτές, η κοίτη ενός ποταμού ή χειμάρρου μπορεί να είναι υπερυψωμένο αντί κοίλο χαρακτηριστικό και έχει τη μορφή πολύ στενόμακρης λοφοσειράς. Η κάτω εικόνα από την κάμερα-τηλεσκόπιο «HiRISE» του διαστημοπλοίου Mars Reconnaissance Orbiter δείχνει τέτοιες ράχεις, που αποτυπώνουν αρχαίους καμπύλους ποταμούς και μικρούς παραποτάμους τους.
Το ανεστραμμένο ανάγλυφο με τη μορφή μαιανδρικών ράχεων θεωρείται ένδειξη της παρουσίας ροών νερού στην επιφάνεια του Άρη κατά το μακρινό παρελθόν. Εκτός από τον κρατήρα Αντωνιάδη, ένα άλλο παράδειγμα ανεστραμμένου αναγλύφου αποτελεί ο κρατήρας Μιγιαμότο, που προτάθηκε το 2010 ως υποψήφια τοποθεσία για αναζήτηση ζωής στον Άρη.
Το ποντικάκι

Κριτική

«Το Ποντικάκι είναι μια ευχάριστη ταινία στην οποία το αισθηματικό στοιχείο πλέκεται με την αστυνομική πλοκή... Οι ερμηνευτές του (ιδιαίτερα η Αλίκη Βουγιουκλάκη και ο Γιώργος Λευτεριώτης ) έχουν αλήθεια στο παίξιμό τους...» (εφημερίδα Απογευματινή)
Ειδικότερα για την Αλίκη Βουγιουκλάκη στο κινηματογραφικό της ντεμπούτο:
«Από το "Ποντικάκι", στην "Κατάσκοπο Νέλη", για 42 χρονια σημάδεψε τη ζωη των θεατών που είδαν τις ταινίες της ... "Το ποντικάκι", που σκηνοθετησε ο Νίκος Τσιφόρος απο δικο του σενάριο (σε συνεργασία με τον Γ. Ασημακόπουλο), η Αλίκη ηταν πρωταγωνίστρια. Στην ταινία ερμήνευε μιαν ανήλικη κλέφτρα, ενα αφελές, τσαχπίνικο, αξιαγάπητο όμως και γλυκό, με μαύρα ακομη μαλλιά, ποντικάκι που τη συμπονούσε ο αστυφύλακας που τη συλλάμβανε και προσπαθούσε να την επαναφέρει στον ίσιο δρομο». Από άρθρο του Νίνου Φενέκ Μικελίδη Αντιο, ωραια μου γατουλα

Οι αστυνομικές ταινίες στην Ελλάδα

Η ταινία κρίνεται ιστορικά σημαντική ως η πρώτη αστυνομική παραγωγή στην Ελλάδα, σε μια περίοδο στο παρελθόν, όταν οι αστυνομικές ταινίες θεωρούνταν ευτελές είδος. Σύμφωνα με τον κριτικό κινηματογράφου Αλέξη Δερμεντζόγλου «Στην Ελλάδα "τραβούσε" ιδίως και πάνω απ' όλα η ελληνική κωμωδία, η φουστανέλα και το μελό, άντε και η κοινωνική περιπέτεια. Όποιος επιθυμούσε να γυρίσει ένα θρίλερ είχε πρόβλημα αποδοχής. Βέβαια βρέθηκαν και διάφοροι σωστοί συνδυασμοί. Το κοινωνικό φιλμ καταγγελίας ιδίως από τη "Φίνος Φιλμ" συνδύαζε μελό, κοινωνικά και αστυνομικά στοιχεία. Μπορεί το τέλος να ήταν συνήθως ευτυχές, αλλά περνούσαν πολλές αναφορές. Φυσικά, τότε υπήρχε και μια άτυπη μορφή ελληνικού μακαρθισμού. Οι σκηνοθέτες μας βρήκαν τρόπο και μέσα από κωμωδίες και δράματα να προχωρήσουν σε τολμηρότατες κοινωνικοπολιτικές καταγγελίες».
Φυτογραφία

Η Φυτογραφία αποτελεί ιδιαίτερο κλάδο της Βοτανικής της οποίας κύριο αντικείμενο μελέτης είναι η γενική περιγραφή των φυτών (εξωτερική μορφολογία). Προκειμένου όμως μια φυτογραφία να είναι πλήρης θα πρέπει να περιγράφει με κάθε λεπτομέρεια, χρησιμοποιώντας την κατάλληλη επιστημονική ορολογία, (παράλληλα με τη κοινή ονομασία), τόσο το υπέργειο τμήμα ενός φυτού όσο και το υπόγειο τμήμα του. Ιδιαίτερα δε τα όργανα πολλαπλασιασμού όπως τα άνθη, τα σπέρματα, οι κόνδυλοι, τα ριζώματα κλπ. που θα πρέπει να περιγράφονται καθ΄ όλο το στάδιο της πλήρους ανάπτυξης αυτού.
Σημειώνεται ότι σε όποιες περιπτώσεις κρίνεται σκόπιμο θα πρέπει να υφίσταται περιγραφή και του προγενέστερου σταδίου ή των μετέπειτα σταδίων της πλήρους ανάπτυξης ενός φυτού. Για την ολοκλήρωση δε της περιγραφής αυτής θα πρέπει να συνοδεύεται με αναγκαίες εικόνες, σχέδια, διαγράμματα, χάρτες κ.λπ. τουλάχιστον έγχρωμα.
Αποσπασματικά τμήματα της φυτογραφίας ανά φυτό περιέχουν πολλές εγκυκλοπαίδειες, και ιδιαίτερα διάφορα εγχειρίδια και λεξικά της Βοτανικής και της Βιολογίας.
Κώστας Αποστολάκης (ποδοσφαιριστής)

Το ξεκίνημα

Ο Αποστολάκης έκανε τα πρώτα ποδοσφαιρικά του βήματα στη Νίκη Αλίμου.

Παναθηναϊκός

Στις ακαδημίες του Παναθηναϊκού εντάχθηκε το καλοκαίρι του 2014 αγωνιζόμενος στα χαφ κυρίως ως αμυντικός μέσος. Τον Μάρτιο του 2018 ο τότε προπονητής του Παναθηναϊκού Μαρίνος Ουζουνίδης άρχισε να τον καλεί στις προπονήσεις της πρώτης ομάδας προκειμένου να τον αξιολογήσει. Στις 13 Ιουνίου του 2017 υπέγραψε επαγγελματικό συμβόλαιο μαζί με άλλους 6 παίκτες της ακαδημίας. Στην πρώτη ομάδα του Παναθηναϊκού παίζει στο δεξιό άκρο της άμυνας. Το επίσημο ντεμπούτο του με την πρώτη ομάδα του Παναθηναϊκού πραγματοποιήθηκε στην εκτός έδρας αναμέτρηση με τον Παναιτωλικό για το Κύπελλο Ελλάδος που έληξε 0-1 για τους πράσινους, δίνοντας την ασίστ στον σκόρερ του αγώνα Φεντερίκο Μακέντα. Στην συγκεκριμένη αναμέτρηση Κώστας Αποστολάκης και Χρήστος Δώνης έγιναν οι πρώτοι γιοι δύο πρώην ποδοσφαιριστών του Παναθηναϊκού (Στράτου Αποστολάκη και Γιώργου Δώνη αντίστοιχα) που αγωνίζονται ως συμπαίκτες στους πράσινους όπως οι πατεράδες τους.

Διεθνής καριέρα

Ο Αποστολάκης έχει αγωνιστεί με τις μικρές ομάδες της Εθνικής Ελλάδος (Κ-16, Κ-17, Κ-18, Κ-19).
Χουάν Φεράντο

Προπονητική σταδιοδρομία

Μετά από αρκετούς τραυματισμούς ως ποδοσφαιριστής, ο Φεράντο ξεκίνησε την προπονητική του σταδιοδρομία σε ηλικία 18 ετών. Αποφοίτησε από τη σχολή της Εσπανιόλ, όπου ήταν μεθοδολογικός συντονιστής (φυσικό, τακτικό και τεχνικό ποδόσφαιρο) και έκανε την πρακτική του στη Μπαρτσελόνα B. Στη συνέχεια, πέρασε διαδοχικές περιόδους ως προπονητής στις Πρεμιά, Τεράσα και Οσπιταλέτ. 
Την περίοδο 2012-2013, έγινε μέλος του τεχνικού επιτελείου της Μάλαγα στην Πριμέρα Ντιβισιόν, όπου διορίστηκε προπονητής της Ατλέτικο Μαλαγκένιο. Στη συνέχεια, στα μέσα Ιουνίου 2013, προσλήφθηκε ως προπονητής της Πρωταθλήτριας Μολδαβίας, Σερίφ Τιράσπολ, με την οποία κέρδισε το Σούπερ Καπ Μολδαβίας. Οδήγησε το μολδαβικό σύλλογο στον τρίτο προκριματικό γύρο του Τσάμπιονς Λιγκ 2013-14, για πρώτη φορά στην ιστορία του. Αποτυγχάνοντας να ξεπεράσει το εμπόδιο της Ντιναμό Ζάγκρεμπ, ώστε να προχωρήσει περαιτέρω στη Φάση Ομίλων, κατόρθωσε να αποκλείσει τη Βοϊβοντίνα, κατά τη διάρκεια των πλέι οφ του Γιουρόπα Λγικ, προωθώντας τη Σερίφ στους ομίλους του Γιουρόπα Λιγκ 2013-14, για 2η φορά στην ιστορία του συλλόγου. Παίζοντας εναντίον των Τότεναμ, Ανζί και Τρόμσε, η Σερίφ τερμάτισε στην τρίτη θέση με 6 πόντους, δύο λιγότερους από την πρόκριση στην επόμενη φάση. 
Το 2014, μετακόμισε στην Ελλάδα και ανέλαβε την ομάδα της Σούπερλιγκ, Εργοτέλη, αλλά απολύθηκε μετά τους δύο πρώτους αγώνες της σεζόν 2014-15, έχοντας υποστεί δύο απώλειες. Επιστρέφοντας στην Ισπανία το 2015, προσλήφθηκε από την Cultural Leonesa. Το 2017, η Λινάρες Ντεπορτίβο βασίστηκε στο Φεράντο στις τελευταίες αγωνιστικές του πρωταθλήματος 2016-17, αλλά δεν μπορούσε να κάνει τίποτα για να αποτρέψει την υποβιβασμό της ομάδας. Λίγο μετά, ο Φεράντο υπέβαλε την παραίτησή του, λόγω διαφωνιών στο σχεδιασμό του συλλόγου και ακολούθως, προσλήφθηκε από τον νεοϊδρυθέντα σύλλογο, Βόλο, στη Γ΄ Εθνική, με τον οποίο κέρδισε την άνοδο στη Β΄ Εθνική.
Μελέτιος Γεωργόπουλος

Βιογραφικά στοιχεία

Γεννήθηκε στο Γύθειο τον Δεκέμβριο του 1978. Μετά το σχολείο σπούδασε στο Εθνικό Πανεπιστήμιο και αναγορεύτηκε διδάκτωρ. Συμπλήρωσε τις σπουδές του στην Γερμανία και Γαλλία. Επέστρεψε στην Ελλάδα και διορίστηκε καθηγητής στο Πανεπιστήμιο και διευθυντής της Θεραπευτικής Κλινικής στο Δημοτικό Νοσοκομείο.
Σχολή Οικονομικών Σικάγου

Στη διεθνή ακαδημαϊκή κοινότητα των οικονομολόγων η λεγόμενη Σχολή Οικονομικών Σικάγου, ή Οικονομική Σχολή Σικάγου, ή Σχολείο του Σικάγου (οικονομίας), φέρεται σχεδόν το σύνολο των οικονομικών θεωριών που αναπτύχθηκαν κατά καιρούς στο ομώνυμο οικονομικό Πανεπιστήμιο του Σικάγου και κυρίως από τη δεκαετία του 1950..
Το βασικό χαρακτηριστικό των οικονομικών θεωριών που αναπτύχθηκαν στη σχολή αυτή με συνέπεια και να εκπροσωπούν αυτή είναι ο οικονομικός φιλελευθερισμός και η ανοικτή αγορά. Από τη δεκαετία του 1970 ακολουθείται και υποστηρίζεται ο μονεταρισμός, σε πλαίσια μακροοικονομίας για τη χρηματοδότηση της αγοράς ως μοντέλο ισχυροποίηση αυτής, ξεφεύγοντας από την δεσπόζουσα τάση της εποχής εκείνης.

Η γραμμή Λάφφερ ή οι κίνδυνοι της αντιφορολογικής εξέγερσης

Η διάσημη Σχολή Σικάγου του Μίλτον Φρίντμαν (βραβείο Νόμπελ 1976) ανέπτυξε τη θεωρία περί περιορισμού της ποσότητας του χρήματος. Η Θάτσερ την οποία αργότερα μιμήθηκε και ο Ρέιγκαν περιόρισε τις δημόσιες επενδύσεις για να ελέγξει τον πληθωρισμό. Ο στόχος επιτεύχθηκε. Η ανεργία όμως αυξήθηκε από 5,4 σε 11,8. Η αύξηση αυτης της ανεργίας ηταν πρόσκαιρη πριν ξεκινήσει θεαματική πτώση της ως συνέπεια της μεγάλης ανάπτυξης που γνώρισε η οικονομία της Βρετανίας μετά την απελευθέρωση των αγορών της. Με την εφαρμογή της θεωρίας του Άρθρουρ Λάφφερ η αμερικανική κυβέρνηση το έτος 1983 μείωσε το ανώτατο ποσοστό των ομοσπονδιακών φόρων εισοδήματος κατά 28,57% και η πολιτεία της Καλιφόρνιας το ίδιο έτος κατήργησε το φόρο της κληρονομιάς για να αποφύγει πρόσθετα και την αντιφορολογική εξέγερση. Μετά την Καλιφόρνια ακολούθησαν και οι μεγάλοι Δήμοι..
Ο Λάφφερ ήθελε να εξηγήσει στους φοιτητές τους του Πανεπιστημίου της Καλιφόρνιας, πως, όταν το Κράτος αυξάνει τους φορολογικούς συντελεστές δεν αποκομίζει απαραίτητα και ανάλογα έσοδα. Κάθε αύξηση των φόρων οδηγεί, πράγματι, μερικούς φορολογουμένους σε επιβράνδυση της δραστηριότητάς τους, άλλους στη διεξαγωγή μαύρης αγοράς κι΄άλλους στη νόμιμη ή παράνομη φοροδιαφυγή. Τελικά, ένας φόρος 100% αποφέρει στο κράτος 0%, γιατί κάθε ιδιωτική δραστηριότητα διακόπτεται. Με το Λάφφερ, η αντιφορολογική εξέγερση έγινε σεβαστή κι από τους διανοούμενους. Άρα η διατήρηση και προπαντός η ενδυνάμωση της αγοραστικής δύναμης του πολίτη φαίνεται να είναι το εργαλείο που θα μας βγάλει από την κρίση και θα ενισχύσει την παραγωγική εργασία, τη φαντασία, το δημιουργικό ενθουσιασμό στο ζενίθ.
Ακρωτήριο Ταίναρο

Το Ακρωτήριο Ταίναρο ή Κάβο Ματαπάς είναι το νοτιότερο άκρο της ηπειρωτικής Ελλάδας, της βαλκανικής χερσονήσου. Πρόκειται για το ακρωτήριο της μεσαίας νότιας χερσονήσου της Πελοποννήσου μεταξύ του Λακωνικού και του Μεσσηνιακού κόλπου. 
Σε μικρό και απομονωμένο σπήλαιο του Ταινάρου αναφέρεται η ύπαρξη νεκρομαντείου του Ποσειδώνα ή ψυχοπομπείου τόσο από τον Παυσανία, όσο και από τον Πλούταρχο. Στην ευρύτερη θαλάσσια περιοχή έγινε η Ναυμαχία του Ταινάρου τον Μάρτιο του 1941.
Στους φυσικούς βράχους του ακρωτηρίου εδράζεται, πάνω σε πλάτωμα, ορθογώνιο λιθόκτιστο κτήριο όπου και φέρεται ο ομώνυμος και σπουδαίος φάρος πελαγοδρομίας. Όλη η περιοχή πέριξ του ακρωτηρίου που αποτελεί άκρα μιας μικρότερης επιμέρους χερσονησίδας ονομάζεται Ακρωταινάρια.
Το όνομά του οφείλεται στον επώνυμο μυθικό ήρωα και οικιστή Ταίναρον, γιο του Δία που έκτισε την ομώνυμη πόλη Ταίναρο επί του ισθμού της Ακρωταινάριας χερσονήσου. Εκεί του «Ταινάρου μνῆμά» υπάρχει κι από τον οποίο Ταίναρο ονομάσθηκε έτσι και το ακρωτήριο. Στην αρχαιότητα λεγόταν και «Ποσείδιον», ενώ από την εποχή της Φραγκοκρατίας αναφέρεται και ως «Κάβο Ματαπάς», (αγνώστου ετυμολογίας), όπου και συνεχίζει με το ίδιο όνομα να φέρεται σε πολλούς ξένους ναυτικούς χάρτες.
Ινδική απογραφή του 2001

Η Ινδική απογραφή του 2001 ήταν η 14η σε μια σειρά απογραφών που διεξάγονται στην Ινδία κάθε δέκα χρόνια από το 1871.
Ο πληθυσμός της Ινδίας μετρήθηκε στα 1.028.737.436 άτομα αποτελούμενος από 532.223.090 άνδρες και 496.514.346 γυναίκες. Ο συνολικός πληθυσμός αυξήθηκε κατά 182.310.397 άτομα, κάνοντας μια αύξηση 21.5% σε σχέση με τα 846.427.039 άτομα που καταγράφηκαν κατά την απογραφή του 1991.
Περιοχή Κιμπάχα

Διοικητικές υποδιαιρέσεις

Η Περιοχή Κιμπάχα (Kibaha District) καλύπτει συνολική επιφάνεια 1.501,8 km². Η Επαρχία απαρτίζεται από 3 Τομείς και 11 Τμήματα.

Τμήματα

Τα 11 Τμήματα στην Επαρχία Κιμπάχα (Kibaha District) είναι (παρατίθενται παρακάτω τα Τμήματα και σε παρένθεση ο πληθυσμός των κατά την απογραφή του 2012):
Πέτρος Ανταμιάν

Βιογραφία

Ο Πέτρος Ανταμιάν γεννήθηκε στην Κωνσταντινούπολη. Η μητέρα του πέθανε όταν ο Πέτρος ήταν βρέφος 18 μηνών.
Η καλλιτεχνική του σταδιοδρομία άρχισε το 1866 στο Αρμενικό Θέατρο της γενέτειράς του. Μετά το 1878 έπαιξε στο Μπακού, στα Σούσα, στην Αλεξαντραπόλ και στην Τιφλίδα. Κατά τη δεκαετία του 1880, όταν η οθωμανική αντίδραση «περιφρονούσε τις εθνικές μειονότητες» της Αυτοκρατορίας, ο Ανταμιάν πραγματοποίησε μια καλλιτεχνική περιοδεία σε πόλεις του εξωτερικού (στη Ρωσία και την Ουκρανία), ερμηνεύοντας τόσο στην αρμενική όσο και στη γαλλική γλώσσα. Το 1888 ένας Ρώσος θεατρικός κριτικός έγραψε για τον Πέτρο Ανταμιάν στην Odessky Vestnik: «Ούτε ο Ποσάρ, ούτε ο Ρόσσι, ούτε ο Μπαρνέ, ούτε άλλος από τους Ευρωπαίους ηθοποιούς που επισκέφθηκαν τη Ρωσία μάς έδωσε έναν τόσο απόλυτο, καλλιτεχνικά πλήρη `Αμλετ, όσο ο κ. Ανταμιάν». Τον ίδιο χρόνο ο Ανταμιάν επέστρεψε στην Κωνσταντινούπολη. Ανάμεσα στους καλύτερους ρόλους του αυτής της περιόδου συγκαταλέγονται οι: Βασιλιάς Ληρ, Χλεστάκοφ (από τον Επιθεωρητή του Γκόγκολ), Μικαέλ (από το Ακόμα ένα θύμα του Σουντουκιάν), κ.ά.. Το 1887 έγραψε, καθιστάμενος εκτός από «μεγάλος σαιξπηρικός ηθοποιός» και ο πρώτος Αρμένιος ερευνητής των έργων του Ουίλιαμ Σαίξπηρ, την έρευνα Ο Σαίξπηρ και η κριτική τραγωδίας για τον Hamlet. Επίσης μετέφρασε έργα των Σαίξπηρ, Ουγκώ, Σεμέν Ναντσόν και Νικολάι Νεκράσοφ.
Ο Πέτρος Ανταμιάν πέθανε από καρκίνο του λάρυγγα σε ηλικία 42 ετών στο ρωσικό νοσοκομείο της Κωνσταντινουπόλεως. Η παράδοση που άφησε πίσω του αναπτύχθηκε από τους Αρμένιους ηθοποιούς Σιρανύς, Ιωάννη Αμπελιάν και άλλους.
Το Αρμενικό Δραματικό Θέατρο της Τιφλίδας φέρει το όνομά του.
Περιφέρεια Τζαμπίλ

Η περιφέρεια Τζαμπίλ (καζακικά: Жамбыл облысы, Jambyl oblysy, جامبىل وبلىسى) είναι μια περιφέρεια του Καζακστάν. Πρωτεύουσά του είναι το Ταράζ. Ο πληθυσμός της περιφέρειας ανέρχεται στα 1.000.000 άτομα, με τους 335.000 να κατοικούν στην πρωτεύουσα. Η περιφέρεια συνορεύει με τη Κιργιζία, και φτάνει πολύ κοντά στο Ουζμπεκιστάν (στο νότο). Συνορεύει επίσης με άλλες τρεις περιέρειες: Περιφέρεια Καραγκάντα (βόρεια), Περιφέρεια Νότιου Καζακστάν (δυτικά) και Περιφέρεια Αλμάτι (ανατολικά). Η συνολική έκταση είναι 144.200 τ.χλμ. Η περιφέρεια συνορεύει με τη Λίμνη Μπαλκάς προς τα βορειοανατολικά. Η περιφέρεια (και η πρωτεύουσά της, κατά τη διάρκεια της Σοβιετικής εποχής) πήρε το όνομά της από τον Καζάκο ακίν (λαϊκό τραγουδιστή) Τζαμπίλ Τζαμπάγιεφ.

Πληθυσμός

Εκτιμάται ότι 1.2 εκατομμύρια άνθρωποι ζούσαν στην επαρχία το 2010. Ο πληθυσμός αποτελείται από περισσότερες από 100 εθνικές ομάδες. Οι Καζάκοι αποτελούν περίπου το 65% του πληθυσμού. Το χαμηλότερο ποσοστό των Καζάκων βρίσκεται στο Ταράζ (Ντζαμπούλ) αν και το μερίδιό τους στην πόλη έχει αυξηθεί από 23% το 1989 στο 60% το 2009.

Ιστορία

Βλέπε το λήμμα Ταράζ για μια λεπτομερή περιγραφή της ιστορίας της περιφερειακής πρωτεύουσας.

Οικονομία

Στις σημαντικές βιομηχανίες περιλαμβάνουν την εξόρυξη φωσφορικού βράχου (γύρω από το Καρατάου). Η κοιλάδα του ποταμού Τσου είναι μια από τις σημαντικές περιοχές της αρδευόμενης γεωργίας στο Καζακστάν.
Ο πυρήνας του σιδηροδρομικού δικτύου στην περιφέρεια βασίζεται στη σιδηροδρομική γραμμή Turksib με κατεύθυνση ανατολή προς δύση, η οποία περνά μέσα από το Ταράζ και το Τσου προς το Αλμάτι, και τη γραμμή Τρανσκαζακστάν με γραμμή βορρά προς νότο, η οποία κατευθύνεται βόρεια από το Τσου προς την Αστανά. Ο Αυτοκινητόδρομς των ΚΑΚ M39 (όπου σε αυτή τη περιφέρεια αποτελεί τμήμα της Ευρωπαϊκής οδού E40) έρχεται από την Τασκένδη του Ουζμπεκιστάν και πηγαίνει προς το Σιμκέντ (πρωτεύουσα της γειτονικής περιφέρειας του Νότιου Καζακστάν) και μετά πηγαίνει στο Μπισκέκ του Κιργιστάν μέσω της περιφερειακής πρωτεύουσας Ταράζ. Ύστερα, μπαίνει και πάλι στην περιφέρεια Τζαμπίλ μέσω της συνοριακής διέλευσης Κορντάι και συνεχίζει ανατολικά προς Αλμάτι.